**Privačių interesų deklaravimas**

Vadovaujantis Lietuvos Respublikos viešųjų ir privačių interesų derinimo įstatymo (https://e-seimas.lrs.lt/portal/legalAct/lt/TAD/TAIS.41669/asr) nuostatomis, Centro direktorius, pavaduotojai, vyriausiasis buhalteris, vyriausiojo buhalterio pavaduotojai, mokslinis sekretorius, struktūrinių padalinių, vykdančių administracines ir ūkines funkcijas, vadovai, viešojo pirkimo komisijos nariai, viešųjų pirkimų procedūrų ekspertai, viešųjų pirkimų organizatoriai, viešųjų pirkimų iniciatoriai, valdymo organų nariai (tarybos nariai) privalo pateikti privačių interesų deklaracijas ir pasikeitus aplinkybėms jas atnaujinti. Aktualių deklaracijų duomenis yra vieši.

Privačių interesų deklaravimo tikslas – ginti visuomenės interesą, užkirsti kelią piktnaudžiavimui tarnyba, užtikrinti skaidrų ir objektyvų sprendimų priėmimo procedūrų mechanizmą bei racionalų valstybės biudžeto lėšų ir Instituto turto naudojimą, didinti pasitikėjimą Institutu ir apsaugoti jo reputaciją. Todėl kviečiame į privačių interesų deklaravimą žiūrėti ypač atsakingai, o kilus neaiškumui, konsultuotis su specialistu, atsakingu už korupcijos prevenciją, ar Vyriausiąja tarnybinės etikos komisija.

Deklaraciją privaloma pateikti per vieną mėnesį nuo išrinkimo, priėmimo ar paskyrimo į pareigas dienos. Jeigu pasikeitė deklaracijoje nurodyti duomenys apie deklaruojančio asmens ir jo sutuoktinio, sugyventinio, partnerio privačius interesus, deklaruojantis asmuo privalo deklaraciją patikslinti per 30 kalendorinių dienų nuo duomenų pasikeitimo dienos. Jeigu paaiškėja naujos aplinkybės, dėl kurių gali kilti interesų konfliktas, deklaruojantis asmuo privalo deklaraciją papildyti nedelsdamas, bet ne vėliau kaip per 5 kalendorines dienas po šių aplinkybių paaiškėjimo.

Privačių interesų deklaracijos yra pildomos ir teikiamos Privačių interesų registrui (PINREG) <https://pinreg.vtek.lt/app/teikti-deklaracija>

Atsakomybė už Lietuvos Respublikos viešųjų ir privačių interesų derinimo įstatymo pažeidimą numatyta Lietuvos Respublikos Administracinių nusižengimų kodekso 533 straipsnyje:

533 straipsnis. Lietuvos Respublikos viešųjų ir privačių interesų derinimo įstatymo šiurkštus pažeidimas

1. Lietuvos Respublikos viešųjų ir privačių interesų derinimo įstatymo draudžiančių, įpareigojančių ar apribojančių nuostatų šiurkštus pažeidimas

užtraukia baudą nuo šešių šimtų iki vieno tūkstančio šešių šimtų eurų.

2. Šio straipsnio 1 dalyje numatytas administracinis nusižengimas, padarytas pakartotinai,

užtraukia baudą nuo vieno tūkstančio šešių šimtų iki dviejų tūkstančių šešių šimtų eurų.

Deklaruojantys asmenys, teisės aktų nustatyta tvarka pripažinti pažeidusiais įstatymo antrojo skirsnio reikalavimus, vienus metus nuo tokio sprendimo priėmimo dienos negali būti skatinami.